Diit 57
Pal kɛ kui̱ lua̱k kä gua̱n tɛ̈r
(Dit Dee-bid mëë kiitdɛ mëë barɛ rɔ kɛ Thɔɔl rɛy kɔ̱a̱kni)
1
A lɔcdu kɔ̱c kɛ ɣä lö Kuoth,
ɛ lɔcdu kɔ̱c kɛ ɣä,
Kɛ ɣöö ɣän bä luäk jek kä ji̱.
Ɣän bä rɔ tɛ̱̈ɛ̱̈ piny gɔ̱ɔ̱ku,
amäni mi ci rik diaal thuɔ̱k.
2
Ɣän cɔalä ni Kuoth
in Di̱t ni Jɛn,
jɛn Kuoth in ci ruacdɛ
cuɔ̱p kɛ kui̱dä.
3
Bɛ jäk ni nhial kä bɛ ɣä luäk,
kä bɛ nɛy tin dɔanykɛ
ɣä piny moc kɛ pöc.
Kuoth bɛ nhökdɛ min thil pek
kɛnɛ thuɔ̱kdɛ jäk kä ɣä.
4
Ci nɛy ti ce̱tkɛ lony
ɣä göl piny,
nɛy ti ce̱tkɛ ley
ti cam naath,
kä moth lɛckiɛn ce̱tnikɛ mutni
kɛnɛ bääri,
kä moth lëëpkiɛn
ce̱tnikɛ thɛp.
5
Ɛ ji̱ liakɛ ni pua̱a̱ri nhial
lö Kuoth,
kä ɛ buɔ̱mdu thiääŋ wi̱c
muɔ̱ɔ̱n ni kɛɛliw.
6
Ci ji̱ tɛ̈r ɣä dɛp kɛ cambak,
ci rik ɣä ku cuc.
Ci ji̱ tɛ̈rä kɔ̱a̱k tɛt dupdä,
duundɛ ɣöö ci pɛn ni kɛn thi̱n.
7
Cä lɔcdä rialikä lö Kuoth,
cä lɔcdä rialikä,
ɣän bä ki̱et kä bä ji̱ puany.
8
Ɣän bä keer!
Kä bä thuɔmnikä puɔ̱t!
Ɣän bä Kuoth liak
ɛ /ken ɣɔw ni baak.
9
Aɣ, Kuoth bä ji̱ la̱r tɛ̈th lɔaac
rɛy dööri diaal,
bä ji̱ puany rɛy dööri diaal.
10
Kɛ ɣöö nhökdu min thil pek
cɛ räth ni pua̱a̱r,
kä ŋa̱thdu min di̱i̱t cɛ cop
ni rɛy pua̱a̱ri.
11
Ɛ ji̱ liakɛ ro̱o̱l nhial lö Kuoth,
kä ɛ wuɔ̱tdu ro̱ŋ
wi̱c muɔ̱ɔ̱n kɛɛliw.
